Laidi
Laidi, agrāk arī Laide, ir ciems Kuldīgas novada Laidu pagastā, pagasta centrs. Izvietojies pagasta austrumdaļā autoceļu V1272 un V1273 krustojumā 28 km no novada centra Kuldīgas un 167 km no Rīgas. Laidos atrodas pagasta pārvalde, pamatskola, bibliotēka, doktorāts, aptieka, pasts, veikals, brīvdabas estrāde. Apdzīvotā vieta izveidojusies ap bijušās Laidu muižas (Laiden) centru un Valtaiķu pagastnamu, izaugusi pēckara gados kā ciema padomes un kolhoza «Spartaks» ciemats. Laidu muižas apbūve (pils, pārvaldnieka māja, ratnīca-klēts) un parks ir valsts nozīmes arhitektūras pieminekļi.